Document ID: /fineweb-2-swissfilter-quality_10-filterrobots/filtered/02821.jsonl.gz/146

Nakon 18 godina provedenih u Hrvatskoj katoličkoj misiji Bern, fra Gojko Zovko oprostio se od brojnih vjernika tijekom svetih misa u Langenthalu, Bernu, Thunu i Interlakenu. U nedjelju, 26. studenoga 2023., Fra Gojko Zovko održao je svoje posljednje “službene” mise u tim mjestima, unatoč tome što će i dalje ostati u Kantonu Bern, no ne kao dušobrižnik za hrvatske vjernike, već kao član švicarske župe. Već sljedeće nedjelje, 3. prosinca, voditeljstvo nad Hrvatskom katoličkom misijom Bern preuzima fra Antonio Šakota, dosadašnji misionar u Zürichu i nacionalni delegat.
Crkva u bernskom “biblijskom” naselju Bethlehem bila je ispunjena do posljednjeg mjesta, okupljajući brojne vjernike iz svih dijelova grada i okolice kako bi ispratili svog dugogodišnjeg misionara. Euharistiju je predvodio fra Gojko uz koncelebraciju mons. Većeslava Tumira. Svečanu notu ovom događaju dodali su članovi misijskog zbora, pjevačka skupina Chorus Croaticus, te orguljašica i sporanistica Nikolina Pinko-Behrends. Govornici su bili predstavnici domaće crkve i hrvatske zajednice, a Frane Vugdelija, voditelj klape Chorus Croaticus, zahvalio je fra Gojku još jednom pjesmom uz podršku vjernika.
Voditelji Misijskog vijeća uručili su fra Gojku dres hrvatske nogometne vrste s brojem 18, označavajući time godine provedene u zajednici. Nakon mise, održana je obilata zakuska u crkvenoj dvorani.
Fra Gojko je na kraju mise izrazio svoju zahvalnost i obratio se vjernicima: “Mnogi su me pitali hoću li zadržati svoj broj mobitela. Naravno, zadržat ću ga, ali vas molim da me ne zovete i da poštujete vašeg novog misionara. Budite mu podrška, kao što ste bili i meni sve ove godine.”
Sličan scenarij ponovio se i u Thunu i Bielu, gdje su voditelji Misijskog vijeća zahvalili fra Gojku na predanom radu, pruživši mu prigodne poklone. U Bielu, poznatom po urarskoj industriji, dobio je ručni sat. Posebno emotivan trenutak bio je oproštaj Marije i Mije Hadjikan, dugogodišnjih sakristana i angažiranih vjernika u Bielu, koji su se povukli iz aktivne službe.
Iako je teško opisati sve detalje ovog dana, zabilježili smo nekoliko ključnih trenutaka kamerom, prilažući galeriju slika i dva videosnimka – jedan iz Berna te drugi iz Thuna i Biela.
I na kraju, u ime ovog portala koji trenutno čitate, kao i u moje osobno ime, izražavam duboku zahvalnost fra Gojku za dugogodišnju suradnju i podršku radu portala. Tijekom prethodnih godina, dok sam još aktivno vodio ovaj portal, uvijek sam pronalazio potporu i priznanje u fra Gojku.
Ivan Ivić